ஜுராசிக் பார்க் அழிந்தபின் ஈஸ்லா நுப்லார் தீவில் பல ஆண்டுகளாக "ஜுராசிக் வேர்ல்ட்" என்றொரு புதிய கருப்பொருள் பூங்கா இயங்கிவருகிறது. அதன் உரிமையாளர் சைமன் மஸ்ரானி, ஒரு கலப்பினத் தொன்மாவை உருவாக்கும்படி மரபணு வல்லுநரான ஹென்றி வூ-வை ஊக்குவிக்கிறார். அச்சமயம் அங்கு சுற்றுலா வரும் ஸேக், கிரே என்ற இரு சகோதரர்கள், பூங்காவின் செயன்முறை மேலாளரான தங்கள் சிற்றன்னை கிளேர் டியரிங்கைச் சந்திக்கின்றனர். கிளேர், தனது உதவியாளர் ஸாராவை அவர்களின் வழிகாட்டியாக நியமிக்கிறார். ஆனால் அவர்களிருவரும் ஸாராவை விட்டு விலகி தாங்களாகவே பூங்காவை சுற்றிப்பார்க்கின்றனர். 

பூங்காவின் விலங்கு நடத்தை வல்லுநரான ஓவன் கிரேடி, புளூ, எக்கோ, டெல்டா, சார்லி ஆகிய நான்கு வெலாசிராப்டர்களின் அறிவுக்கூர்மையை ஆராய்ந்து அவற்றுக்குப் பயிற்சி அளித்துவருகிறார், இன்ஜென் பாதுகாப்புத் தலைவர் விக் ஹோஸ்கின்ஸ், அவற்றுக்கு இராணுவப் பயிற்சியளிக்க விழைகிறார். இதை ஓவனும் அவரது உதவியாளர் பேரியும் எதிர்க்கின்றனர். 

பூங்காவின் புதிய கலப்பினத் தொன்மாவான இன்டாமினஸ் ரெக்ஸ்-ஐ, மஸ்ரானியும் கிளேரும் பார்வையிடுகின்றனர். அதன் தடுப்பு வேலியை ஆராயும்படி ஓவனை மஸ்ரானி பணிக்கிறார். "தனிமையிலுள்ளதால் அத் தொன்மாவுக்குப் பழகுதிறன்கள் இல்லை. அது ஆபத்தானது, கணிக்க முடியாதது" என்று ஓவன் எச்சரிக்கிறார்.

விரைவில், அவ்விலங்கு தப்பிவிட்டதாக எண்ணி ஓவனும் இன்னும் இருவரும் அதன் இருப்பிடத்துக்குள் நுழைகின்றனர். தன்னையும் தன் வெப்ப அலைமாலையையும் உருமறைத்துக் கொள்ளும் அவ்விலங்கு திடீரென வெளிவந்து ஓவனோடு இருந்தவர்களை இரையாக்கிப் பின் தீவின் உட்பகுதிக்குத் தப்பிச்செல்கிறது. அதைக் கொல்லும்படி ஓவன் வலியுறுத்துகிறார். தன் நிறுவனத்தின் முதலீட்டைக் காக்க விரும்பும் மஸ்ரானியோ அதை பிடிக்க உயிர்க்கொல்லியல்லாத ஆயுதமேந்திய சிறப்புப் படையினரை அனுப்புகிறார். அவர்களுள் பலரை இன்டாமினஸ் கொல்கிறது. இதனால் தீவின் வடபகுதியிலுள்ள மக்கள் வெளியேறும்படி கிளேர் ஆணையிடுகிறார்.

ஸேக்-கும் கிரே-யும் சுழல்கோள ஊர்தியொன்றில் (gyrosphere) பூங்காவைச் சுற்றிவருகையில் ஒரு தடைசெய்யப்பட்ட பகுதிக்குள் நுழைகின்றனர். அங்கு வரும் இன்டாமினஸ் அவ்வூர்தியை அழிக்கிறது. இருவரும் தப்பிச்செல்கையில் முதலாம் "ஜுராசிக் பார்க்"கின் பார்வையாளர் மைய இடிபாடுகளைக் காண்கின்றனர். அங்குள்ள ஒரு 1992 ஜீப் ரேங்ளரைப் பழுதுபார்த்து அதிலேறி புதிய பூங்காவின் ஓய்வகத்துக்குத் திரும்புகின்றனர். அச்சமயம்  அவர்களைத் தேடும் கிளேரும் ஓவனும் இன்டாமினஸைக் கண்டு மயிரிழையில் தப்புகின்றனர். மஸ்ரானியும் இரு போர்வீரர்களும் உலங்கு வானூர்தியிலிருந்து இன்டாமினஸை வேட்டையாட முற்படுகின்றனர். ஆனால் அவ்விலங்கு துப்பாக்கிச்சூட்டிலிருந்து தப்பிச்செல்கையில் பூங்காவின் பெரும்பறவைக்கூண்டில் மோதி டெரெசார் வகையைச் சேர்ந்த டெரெனெடான், டைமார்ஃபோடான் ஆகிய பழங்காலப் பறவைக் கூட்டத்தை விடுவித்துவிடுகிறது. அப் பறவைகள் ஓய்வகப் பகுதியில் பேரழிவை ஏற்படுத்துகின்றன. ஒருவழியாக இரு சிறார்களும் ஓவனையும் கிளேரையும் ஓய்வகத்தில் சந்திக்கின்றனர் . அவ்வேளையில் ராணுவ வீரர்கள், தப்பிய பறவைகளை மயக்க ஊசிமூலம் கட்டுப்படுத்துகின்றனர்.

இதன்பின் கட்டுப்பாட்டைத் கையிலெடுக்கும் ஹோஸ்கின்ஸ், ராப்டர்களைக் கொண்டு இன்டாமினஸைப் பின்தொடர ஆணையிடுகிறார். வேறுவழியின்றி இணங்கும் ஓவன், ராப்டர்களை விடுவிக்கிறார். இன்டாமினஸைக் கண்டறியும் அத் தொன்மாக்கள், அதனுடன் சமிக்ஞைகளின் வழியே தொடர்புகொள்கின்றன. இன்டாமினஸின் மரபணுவில் ராப்டர் மரபணுக்கூறுகளும் உள்ளதால், ராப்டர் குழுவின் தலைமைப் பொறுப்பு (ஆல்ஃபா) தன்னிடமிருந்து இன்டாமினஸுக்குக் கைமாறிவிட்டதை ஓவன் உணர்கிறார். துருப்புகளின் துப்பாக்கிச்சூட்டிலிருந்து இன்டாமினஸ் தப்பிச்செல்கிறது. பெரும்பாலான வீரர்களை ராப்டர்கள் கொல்கின்றன. இதில் சார்லியும் இறக்கிறது. ஹென்றி வூ-வின் ஆராய்ச்சியைக் காக்கும் நோக்கில் ஹோஸ்கின்ஸ் அவரைத் தலைநிலத்துக்குச் சில தொன்மா முளையங்களுடன் அனுப்பிவைக்கிறார். மீதமுள்ள முளையங்களைச் சேமித்துவைக்கையில் அவரை ஓவன், கிளேர், ஸேக், கிரே ஆகியோர் சந்திக்கின்றனர். இன்டாமினஸைப் போலவே பிற கலப்பினத் தொன்மாக்களை உருவாக்கி ஆயுதங்களாகப் பயன்படுத்த எண்ணுகிறார் ஹோஸ்கின்ஸ். திடீரென அங்கு வரும் டெல்டா அவரைக் கொல்கிறது. 

மீண்டும் ராப்டர்களுடனான தன் தொடர்பை ஓவன் நிறுவியபின் அவை திரும்பிவரும் இன்டாமினஸைத் தாக்குகின்றன. அது டெல்டாவையும் எக்கோவையும் கொல்கிறது. புளூ மயக்கமடைகிறது. பூங்காவிலுள்ள டி-ரெக்ஸை கிளேர் கவர்ந்திழுத்து இன்டாமினஸுடன் மோதச்செய்கிறார். இன்டாமினஸின் கை ஓங்கிய நிலையில் இரு தொன்மாக்களும் சண்டையிடுகின்றன. புளூவும் இச் சண்டையில் இணைகிறது. இறுதியாக ஒடுக்கப்பட்ட நிலையில் கடற்காயலுக்கு அருகே செல்லும் இன்டாமினஸை மோஸசாரஸ் நீருக்கடியில் இழுத்துச்செல்கிறது. சண்டை முடிவுற்ற நிலையில் டி- ரெக்ஸ் பின்வாங்கி விலகுகிறது. அதைத் தொடரும் புளூ, ஓவனுக்கு நட்புமுகம் காட்டிச் செல்கிறது.

ஈஸ்லா நுப்லார் மீண்டும் கைவிடப்படுகிறது. இந்நிகழ்வுகளில் தப்பியவர்கள் தலைநிலத்துக்கு அனுப்பப்படுகின்றனர். ஸேக்-கும் கிரே-யும் தங்கள் பெற்றோருடன் மீண்டும் இணைகின்றனர். ஓவனும் கிளேரும் ஒன்றிணைய  முடிவு செய்கின்றனர். டி-ரெக்ஸும் அத்தீவில் கட்டற்று உலவுகிறது. 

கதைச் சுருக்கம்
தயாரிப்பு
சர்ச்சைகள்
அறிவியல் துல்லியம்